নাশকতা মামলায় আমানসহ ২১৩ বিএনপি নেতাকর্মীর বিরুদ্ধে অভিযোগ গঠন
কেরানীগঞ্জে রাজনৈতিক সহিংসতার ঘটনায় দায়ের করা দুই মামলায় বিএনপি ও এর অঙ্গ সংগঠনের মোট ২১৩ নেতাকর্মীর বিরুদ্ধে অভিযোগ গঠন করেছেন আদালত।
২০১৩ সালের নভেম্বর থেকে ২০১৭ সালের জুনের মধ্যে ককটেল বিস্ফোরণ, রাস্তায় অবৈধ জমায়েত, দাঙ্গা, সম্পত্তির ক্ষতি, যানবাহনে অগ্নিসংযোগ, ভাঙচুর, এবং পুলিশকে আক্রমণ এবং দায়িত্ব পালনে বাধা দেওয়ার অভিযোগে মামলাগুলি দায়ের করা হয়েছিল।
কেরানীগঞ্জ মডেল থানায় দায়ের করা মামলায় আসামিদের মধ্যে আছেন ঢাকা উত্তর মহানগর বিএনপির আহ্বায়ক আমান উল্লাহ আমান।
ঢাকার অতিরিক্ত চিফ জুডিশিয়াল ম্যাজিস্ট্রেট এ কে এম রকিবুল হাসান আসামিদের কাছে অভিযোগপত্র পাঠ করে শোনানোর পর কারাগারে থাকা আমান এবং জামিনে থাকা ১৭০ জন নিজেদের নির্দোষ দাবি করে ন্যায়বিচার চান।
এর আগে আমানসহ অন্যদের মামলার অভিযোগ থেকে খালাস চেয়ে দাখিল করা আবেদন খারিজ করে দেন ম্যাজিস্ট্রেট।
অতিরিক্ত পাবলিক প্রসিকিউটর আনোয়ারুল কবির বাবুল জানান, আগামী ২ জানুয়ারি মামলার বিচার শুরুর দিন ধার্য করেছেন আদালত।
গত বছরের ৪ জুন রাজধানীর কেরানীগঞ্জে বিএনপির দুই গ্রুপের সংঘর্ষে হযরতপুর ইউনিয়ন আওয়ামী লীগের সাংগঠনিক সম্পাদক জাহের হোসেনসহ বেশ কয়েকজন আহত হওয়ার পর প্রথম মামলা হয়।
তদন্তের পর, ২০১৮ সালের ১৮ নভেম্বর পুলিশ আমান এবং ১৭৮ জনের বিরুদ্ধে চার্জশিট জমা দেয়।
দ্বিতীয় মামলায় অভিযোগ করা হয়, ২০১৩ সালের ২৭ নভেম্বর রাজনৈতিক কর্মসূচি চলাকালে কেরানীগঞ্জের ঘাটারচর এলাকায় বিএনপি ও তার অঙ্গ সংগঠনের একদল নেতাকর্মী জড়ো হয়। এরপর তারা যানবাহন ভাঙচুর, গাড়িতে অগ্নিসংযোগ, পুলিশের ওপর হামলা ও দায়িত্ব পালনে বাধা দেয়।
এ ঘটনায় পুলিশ আমানসহ বেশ কয়েকজনের বিরুদ্ধে কেরানীগঞ্জ থানায় মামলা করে।
তদন্ত শেষে ২০১৪ সালের ১৭ জুলাই আমান ও আরও ৩৩ জনের বিরুদ্ধে অভিযোগপত্র দাখিল করে পুলিশ।

কেরানীগঞ্জে রাজনৈতিক সহিংসতার ঘটনায় দায়ের করা দুই মামলায় বিএনপি ও এর অঙ্গ সংগঠনের মোট ২১৩ নেতাকর্মীর বিরুদ্ধে অভিযোগ গঠন করেছেন আদালত।